РЕПУБЛИКА СРБИЈА

НАРОДНА СКУПШТИНА

Одбор за равноправност полова

33 Број: 06-2/390-11

29. новембар 2011. године

Б е о г р а д

ПРЕДСЕДНИЦИ НАРОДНЕ СКУПШТИНЕ

На основу члана 84. став 8. Пословника Народне скупштине, Одбор за равноправност полова доставља

**И Н Ф О Р М А Ц И Ј А С А**

**ЈАВНОГ СЛУШАЊА ОДБОРА ЗА РАВНОПРАВНОСТ ПОЛОВА**

**Обележавање Међународног дана борбе против насиља над женама**

**Тема: „Интерресорна сарадња и механизми подршке жртвама насиља“**

**Зграда Народне скупштине, 25. новембар 2011. године**

Јавно слушање је отворила председница Одбора за равноправност полова Гордана Пауновић-Милосављевићистичући да су насиље над женама,проституција и трговина женама алармантни проблеми нашег друштва и да ће данашње јавно слушање допринети снажнијој интерресорној сарадњи и механизмима подршке жртвама насиља. Председница Одбора нагласила је да Одбор за равноправност полова има одличну сарадњу са Саветом за родну равноправност, као и са владиним и невладиним сектором.

Државна секретарка у Министарству рада и социјалне политике и председница Савета за родну равноправност Снежана Лакићевић нагласила је да је јуче у Влади усвојен Општи протокол о поступању и сарадњи установа, органа и организација у ситуацијама насиља над женама у породици и партнерским односима, као и да Министарство започиње кампању “Не окрећи леђа насиљу- пријави га”. Овај протокол садржи препоруке Конвенције Савета Европе. Лакићевић је истакла да је ове године 46 жена изгубило живот због насиља, а да су два припадника МУП-а убијена при интервенцији у сузбијању насиља над женама.

Директорка Управе за родну равноправност, Наталија Мићуновић говорила је о неопходности успостављања интерресорне сарадње и развоју механизама подршке жртвама насиља и похвалила је медијску кампању и одличну сарадњу са Одбором.

Саветник у Министарству унутрашњих послова, Славица Радовановић нагласила је да МУП од 2006. године обучава кадрове за сузбијање насиља и спроводи Стратегију о сузбијању насиља. Такође је истакла да МУП поседује неколико модула за сузбијање насиља, и да сарађује са Аутономним женским центром, УНДП-ом, Владом Краљевине Норвешке, извршним већем АП Војводине и многим другим организацијама.

Станислава Оташевић испред Центра за промоцију здравља жена представила је Посебан протокол – инструмент заштите жена изложених родно условљеном насиљу који има за циљ повећање стопе пријава насиља, смањење броја убистава и повећања броја осуђених. Протокол дефинише процедуре у здравственим установама, улогу здравствених радника у пружању помоћи жртвама насиља и примере добре праксе, изјавила је Оташевић.

Учешће у дискусији су узели и Силвија Крањц испред Центра за социјални рад Сомбор, начелник саобраћјне полиције Милан Глумац, проф. др Зорица Мршевић испред Факултета за европске политичко-правне студије, координторка УНДП-а Весна Јарић, начелница Одељења за права лица са инвалидитетом у стручној служби заштитника грађана Драгана Грабовица, Зорана Антонијевић испред Мисије ОЕБС у Србији, као и народни посланици Донка Бановић, Милица Војић-Марковић, Злата Ђерић, Јелена Будимировић и Милетић Михајловић.

Учесници јавног слушања су се сложили да је потребно и даље јачати сарадњу са независним регулаторним телима, невладиним сектором и подизати свест о насиљу над женама.

 ПРЕДСЕДНИК ОДБОРА

 Гордана Пауновић-Милосављевић